Delia jistaqsi wkoll għalfejn il-Ministru għall-Enerġija Joe Mizzi ma kkummenta xejn Il-Kap tal-Oppożizzjoni Adrian Delia qal li r-reazzjoni tal-Gvern dwar ir-rapport tal-Awditur Ġenerali hija garanzija li l-poplu Malti se jkompli jinsteraq. Waqt konferenza tal-aħbarijiet, Adrian Delia għamel referenza għall-kummenti tal-Prim Ministru Joseph Muscat, il-Ministru Konrad Mizzi u d-Deputat Robert Abela u insista li t-tlieta qed jigbdu u kuntenti li l-poplu qed jinsteraq. “Ġejna misruqa bil-kuntratt tal-VGH, bil-kuntratt dwar il-bini tal-Università Amerikana u bix-xiri tal-gass mill-kumpanija SOCAR tal-Ażerbajġan,” saħaq Delia. “Il-Gvern Laburista qed jagħtina garanzija li se nkomplu ninsterqu,” kompla jgħid Delia waqt li rrefera għall-kummenti tal-Ministru Konrad Mizzi meta ddeskriva r-rapport tal-Awditur Ġenerali bħala “ċertifikat." Kompla jitkellem ukoll dwar il-kummenti tal-Prim Ministru, meta rreaġġixxa għar-reazzjoni tal-Oppożizzjoni u qal li l-Prim Ministru huwa sodisfatt li qed ninsterqu €98 miljun fis-sena. “Serħilna moħħna li mhux qed ninsterqu €200 miljun kull sena imma kull sentejn,” kompla Adrian Delia. “Dan għal 18-il sena.” Il-Kap Nazzjonalista staqsa għalfejn il-Ministru għall-Enerġija Joe Mizzi mhu jitkellem xejn u minflok il-Gvern bagħat lil Robert Abela, li fi kliem Adrian Delia jew ma qarax is-sommarju tar-rapport jew inkella kien qed jigdeb. Ikkwota r-rapport tal-Awditur u insista li dan wera kif kumpaniji differenti kienu trattati differenti f'dan il-proċess waqt li fakkar li Brian Tonna, l-istess persuna li għen lill-Ministru Konrad Mizzi u liċ-Chief of Staff f’Kastilja Keith Schembri biex jiftaħ kumpanija fil-Panama, kien fuq il-bord tal-evalwazzjoni. Temm jiddeskrivi lill-Prim Ministru bħala persuna “b’idejh marbuta,” li qed ikun ikkmandat u li tilef il-kontroll.